**ՈՒՂԵՐՁ**

Չարենցավան համայնքի հարգելի՛ բնակիչներ,

Անցյալում ենք թողնում 2022 թվականն իր լավ ու վատ օրերով, դժվարություններով ու ձեռքբերումներով:

Տարիներ շարունակ մեր բոլոր բարեմաղթանքների սկզբում խոսել ենք խաղաղությունից, և այսօր էլ խաղաղությունը շարունակում է մնալ այն բարձրագույն արժեքը, որին ձգտում ենք: Մեր ժողովրդի կյանքում հեշտ տարիներ չեն եղել, սակայն հայն իր ամենօրյա գոյությամբ պետք է շարունակի աշխարհին ցույց տալ միասնության և հարատևության խորհուրդը:

Չարենցավան համայնքի կյանքում 2022 թվականը նշանավորվեց առաջին ՏԻՄ համամասնական ընտրությամբ. ձևավորվեց երեք ուժերից բաղկացած ավագանի, որն էլ արդեն սկսել է իր ակտիվ գործունեությունը Չարենցավան համայնքի զարգացման տեսլականի ուղղությամբ: 2022 թվականը նշանավորվեց նաև համայնքում բազմաթիվ կարևոր աշխատանքներով ու նախաձեռնություններով, որոնք իրենց տրամաբանական շարունակությունն են ստանալու 2023 թվականին:

Սիրելի՛ չարենցավանցիներ, ալափարսեցիներ, արզականցիներ, բջնեցիներ, կարենիսցիներ, ֆանտանցիներ, բոլորիս մաղթում եմ համախմբվածություն, եռանդ, անկոտրուն կամք և առողջություն՝ առաջ գնալու և արարելու համար:

Իսկ այս ամբողջ համատեքստում բարեմաղթում եմ խաղաղություն ամբողջ աշխարհին, թող Ամանորի զանգերի հետ խաղաղությունը մշտապես բնակություն հաստատի բոլորի սրտերում, մտքերում և որ ամենակարևորն է ՝ սահմաններին:

Հույս, հավատ և սեր բոլորիս:

Շնորհավոր Ամանոր և Սուրբ Ծնունդ:

Հարգանքով՝ Չարենցավան համայնքի ղեկավար Հակոբ Շահգալդյան